Astrologija

Astrologija – pranašavimų praktika, kuri remiasi prielaida, kad dangaus kūnai turi įtaką žmonių gyvenimui. Nuo XVIII amžiaus astrologija laikoma pseudomokslu.

Istoriškai Vakaruose astrologija buvo dėstoma universitetuose kaip mokslas iki pat XVIII amžiaus. Tačiau takoskyra tarp astronomijos kaip mokslo ir astrologijos kaip ateities būrimo išryškėjo jau pirmaisiais mūsų eros amžiais.Astrologija. Visuotinė lietuvių enciklopedija. Nuoroda tikrinta 2021-08-25. XIX amžiaus pabaigoje plačiai pritaikius mokslinį metodą, buvo atliktos išsamios studijos ir iš esmės įrodyta, kad astrologija neturi mokslinio pagrįstumo bei neturi pranašavimo ar aiškinamosios galios.

Remiantis 2005 m. ir 2009 m. apklausų duomenimis, 25 % suaugusiųjų amerikiečių tiki astrologija. Žiniasklaida reguliariai pateikia horoskopus. Žmonių polinkis tikėti astrologija paaiškinamas psichologiniu Barnumo–Forerio efektu.

 Istorija 

Astrologija atsirado Babilonijoje maždaug prieš 5 tūkstančius metų ir išsivystė iš dangaus kūnų tapatinimo su dieviškiosiomis sferomis.

 Radiniai 

Seniausi astrologiniai piešiniai yra kilę iš Asirijos. Ninevijos griuvėsiuose, tuometinės karaliaus Ašurbanipalo (668–626 m. pr. m. e.) bibliotekos liekanose, buvo rasti dantiraščio tekstai, kurie laikomi seniausiais iki dabar žinomais astrologijos rašytiniais šaltiniais.

 Astrologija Babilone, Egipte, Graikijoje 
220px|thumb|Zodiakas VI a. Beit Alfos sinagogoje ,Izraelis.

Dvylika zodiako ženklų (Avinas, Tauras, Dvyniai, Vėžys, Liūtas, Mergelė, Svarstyklės, Skorpionas, Šaulys, Ožiaragis, Vandenis, Žuvys) yra sukurti Babilono žynių 700 m. pr. m. e.

Apie 600 m. pr. m. e. Babilono astrologija išplito po Egiptą, Graikiją ir kitas Vidurio Rytų valstybes.

420 m. pr. m. e. Demokritas išpopuliarino astrologiją po visą Graikiją. Zodiako ženklams duoti graikiški vardai. Antikoje astronomijos ir astrologijos ribos buvo neaiškios.

Astrologija ir astronomija buvo naudojamasi ir senajame Egipte. Egipto astronomai visų pirma buvo užsiėmę laiko skaičiavimu: kalendoriniai metai visada prasidėdavo reguliariai užeinančiu Nilo potvyniu ir turėdavo 356 dienas, metai buvo skirstomi į 12 mėnesių, kurių kiekvienas turėjo trisdešimt dienų ir dar penkias papildomas dienas. Egipto astrologai jau sudarinėjo dienos horoskopus.

Astrologija taip pat buvo paplitusi ir senovės Graikijoje. Apie 150 m. e. m. Klaudijus Ptolemėjus parašė standartinį astrologijos veikalą „Tetrabiblos“. Jo Pasaulio modelis su Žeme viduryje ir aplink ją sferomis judančiomis (tuo metu žinomomis) septyniomis planetomis, prie kurių buvo priskiriamos Saulė ir Mėnulis, iki XVI šimtmečio buvo laikomas astronominiu dėsniu.

 Astrologija Kinijoje 

Paraleliai, bet savo keliu astrologija vystėsi ir Kinijoje. Kinai atrado 12 metų Saulės aktyvumo ciklą (iš tiesų Saulės aktyvumo ciklas susideda iš dviejų dalių ir trunka 22–24 metus), kuo ir paremta jų astrologijos sistema: 12 metinių ženklų ir 5 elementai sudaro 60 metų ciklą (tiek metų sulaukęs žmogus Japonijoje gali dėvėti raudoną kimono).

 Astrologija Indijoje 

Indų astrologija skiriasi nuo Babilono ir Kinijos sistemų. Indijos astrologijoje naudojama maždaug 100 000 kortelių sistema, sukurti tipiniai žmogaus likimo aprašymai pagal jo gimimo datą ir vietą, iš anksto aprašomas visas jo gyvenimas ir galimybės.

 Astrologija ir mokslas 

Dauguma profesionalių astrologų ima mokestį už astrologija paremtų asmenybės testų sudarymą ir jų pagrindu atliekamas prognozes klientams. Tyrimuose stebėti klientai buvo apibūdinami kaip tikintys tokiomis astrologinėmis prognozėmis „nepaisant to, kad jų įsitikinimams nėra patvirtinto mokslinio pagrindo ir iš tikrųjų yra tvirtų priešingų įrodymų“.

Astrologija neįrodė savo veiksmingumo empirinėse ir kitose studijose bei neturi mokslinio pagrįstumo, todėl yra laikoma pseudomokslu. Nėra pasiūlyto veikimo mechanizmo, pagal kurį žvaigždžių ir planetų padėtis bei judėjimas galėtų paveikti žmones ar įvykius Žemėje, kurie neprieštarautų gerai suprastiems fizikos principams bei biologijos pagrindams.

Taip pat buvo nustatyti atvejai kai astrologijos pagalba buvo galima atlikti suklastotinas prognozes. Devintajame dešimtmetyje Shawn Carlson atliko eksperimentą, kuriame buvo suburtas mokslininkų komitetas ir astrologų komitetas; šio eksperimento metu buvo pademonstruota, kad astrologų prognozės buvo ne tikslesnės nei atsitiktiniai pasirinkimai t. y. prognozės spėjimo būdu. 1985 m. prestižiniame moksliniame žurnale „Nature“ publikuota studija apie gimties horoskopus taip pat paneigė astrologijos hipotezes.Carlson, Shawn (1985). "A double-blind test of astrology" (PDF). Nature. 318 (6045): 419–425. doi:10.1038/318419a0.

 Šaltiniai 

Kategorija:Okultizmas
Kategorija:Astrologija
Kategorija:Pseudomokslai